Meddalwedd Deallusrwydd Artiffisial Cynhyrchiol ac Uniondeb Academaidd

Canllawiau:

Yn effeithiol o: 1af Medi 2025

Dyddiad yr Adolygiad: Ionawr 2026

Amlder adolygu: blynyddol

Cynnwys

[Rhagarweiniad 1](#_Toc208835510)

[Beth yw technoleg deallusrwydd artiffisial cynhyrchiol? 1](#_Toc208835511)

[Safbwynt y brifysgol ar ddefnyddio deallusrwydd artiffisial cynhyrchiol 2](#_Toc208835512)

[Asesiadau ym Mhrifysgol Bangor 2](#_Toc208835513)

[Deallusrwydd Artiffisial Cynhyrchiol ac Asesu 2](#_Toc208835514)

[Canllawiau ar asesu a chategorïau asesu 4](#_Toc208835515)

[Defnydd Gen-AI ar gyfer marcio 4](#_Toc208835516)

[Defnydd Gen-AI ar gyfer adborth 5](#_Toc208835517)

[Datblygu rhaglenni a deallusrwydd artiffisial cynhyrchiol 5](#_Toc208835518)

[Cyfeiriad 5](#_Toc208835519)

[Atodiad 1: Blaenddalen Deallusrwydd Artiffisial Cynhyrchiol 5](#_Toc208835520)

# Rhagarweiniad

Mae datblygiadau parhaus mewn meddalwedd deallusrwydd artiffisial cynhyrchiol (gen-AI) wedi gweld twf sylweddol mewn gwasanaethau am ddim a thanysgrifio, yn ogystal â datblygiadau sylweddol mewn gallu.

Mewn ymateb, mae'r ddogfen hon yn ddiweddariad o ganllawiau a gynhyrchwyd yn flaenorol sydd â’r nod o:

1. Ddarparu safbwynt cyffredinol y brifysgol ar ddefnyddio technoleg deallusrwydd artiffisial cynhyrchiol o fewn addysgu, dysgu ac asesu.
2. Darparu canllawiau fframwaith ynghylch deallusrwydd artiffisial cynhyrchiol, asesu a dylunio asesiadau.
3. Rhoi’r gallu i gydweithwyr gymhwyso’r canllawiau yn eu haddysgu.

Mae'n bwysig nodi na fydd y ddogfen hon yn gallu darparu canllawiau penodol ar gyfer pob amgylchiad neu asesiad penodol. Mae'n darparu fframwaith canllaw y dylai staff ei fabwysiadu yn eu haddysgu, sy’n briodol i gyd-destun y modiwl, y rhaglen neu'r pwnc.

# Beth yw technoleg deallusrwydd artiffisial cynhyrchiol?

Mae hanfodion technoleg deallusrwydd artiffisial cynhyrchiol bellach yn adnabyddus ac mae'r dechnoleg wedi datblygu'n sylweddol ers ei rhyddhau trwy gymwysiadau am ddim a thanysgrifiadau. Os oes angen, gellir dod o hyd i gyflwyniad cychwynnol ar ddeallusrwydd artiffisial cynhyrchiol [yma](https://www.ucl.ac.uk/teaching-learning/generative-ai-hub/introduction-generative-ai) a gellir dod o hyd i gasgliad o adnoddau ynghylch ystyriaethau moesegol mewn perthynas â deallusrwydd artiffisial cynhyrchiol ac addysg [yma](https://www.qaa.ac.uk/sector-resources/generative-artificial-intelligence/ethical-considerations-for-using-generative-ai-in-higher-education).

O ran addysgu, dysgu ac asesu, mae'r cymwysiadau diweddaraf yn cynnig capasiti sylweddol, er enghraifft:

* Pan anogir iddo, gall offeryn Operator OpenAi fewngofnodi i Amgylchedd Dysgu Rhithwir a chwblhau prawf ar-lein, er enghraifft, yn awtomatig.
* Gall y rhaglen Cluely weithredu 'y tu ôl' i'ch bwrdd gwaith gan ddarparu promptiau a gwybodaeth yn seiliedig ar yr hyn sy'n digwydd 'ar y sgrin'. Er enghraifft, gall ddarparu promptiau ac atebion i gwestiynau a ofynnir mewn cyfweliad ar-lein neu viva. Bydd y rhaglen yn gweithredu, heb ei chanfod, o fewn porwyr 'wedi'u cloi'.
* Yn ogystal, mae deallusrwydd artiffisial cynhyrchiol bellach wedi'i fewnosod fel safon o fewn meddalwedd gweithredu megis Microsoft Windows.

Mae'r enghreifftiau hyn yn helpu i nodi bod yn rhaid i ni barhau i adolygu ein dulliau dysgu, addysgu ac asesu. Mae’n bwysig, fodd bynnag, ein bod yn gwneud hynny drwy weithio gyda'r posibiliadau a gynigir gan ddeallusrwydd artiffisial cynhyrchiol a bod yn ymwybodol o'i alluoedd.

# Safbwynt y brifysgol ar ddefnyddio deallusrwydd artiffisial cynhyrchiol

Safbwynt y brifysgol o hyd yw **nad yw** defnyddio technoleg deallusrwydd artiffisial cynhyrchiol mewn dysgu, addysgu ac asesu wedi’i wahardd. Yn hytrach, bydd myfyrwyr yn cael eu harwain tuag at ddefnyddio’r dechnoleg mewn ffordd foesegol fel rhan o'u haddysg.

Mae safbwynt Cymdeithas Prifysgolion Ewrop (EUA) o 2023 yn parhau i fod yn berthnasol “*mae'n amlwg y byddai gwahardd y defnydd o offer deallusrwydd artiffisial a thechnolegau newydd eraill yn ofer. O ganlyniad, rhaid i’r sector addysg uwch addasu ei ddulliau dysgu, addysgu ac asesu yn y fath fodd fel y defnyddir deallusrwydd artiffisial yn effeithiol ac yn briodol.*”.

Mae angen i addysg ym Mhrifysgol Bangor **gofleidio offer deallusrwydd artiffisial cynhyrchiol** a sicrhau bod ein graddedigion wedi'u cyfarparu i symud i weithle lle bydd y dechnoleg yn rhan annatod. Fodd bynnag, mae angen i'r brifysgol hefyd sicrhau ei hun o ran **uniondeb** ei phrosesau asesu, a bod graddedigion wedi cyflawni deilliannau dysgu eu rhaglen a bod ganddynt y wybodaeth, y sgiliau a'r cymwyseddau sy'n ofynnol gan eu rhaglen gradd, yn ogystal â bodloni gofynion unrhyw Gyrff Rheoleiddio a Statudol Proffesiynol lle bo'n berthnasol.

Yn ogystal, o ystyried natur gyflym technoleg deallusrwydd artiffisial cynhyrchiol, mae'n bwysig bod y brifysgol yn edrych ymlaen ac nad yw'n ceisio gweithredu rheolau na pholisïau a fydd yn cael eu hystyried i fod yn hen ffasiwn neu'n ddiangen o fewn ychydig fisoedd. Bydd y Brifysgol yn adolygu'r ddogfen ganllaw hon yn barhaus i sicrhau ei bod yn parhau i fod yn berthnasol ac yn effeithiol.

# Asesiadau ym Mhrifysgol Bangor

Yn fras, gellir ystyried dulliau asesu fel un o’r canlynol: *Asesu Dysgu* neu *Asesu ar gyfer Dysgu.* Mae'r cyntaf yn cynrychioli asesiad crynodol lle mae cyflwyniadau'r myfyriwr yn darparu tystiolaeth o gyrhaeddiad yn erbyn safonau a deilliannau dysgu. Mae'r olaf yn cynrychioli proses lle mae ymgysylltu â'r asesiad yn rhoi adborth i fyfyrwyr i ddatblygu eu dysgu ymhellach; gall fod yn broses asesu ffurfiannol neu gall arwain at asesiad crynodol. Dylai rhaglenni gradd gynnwys **cymysgedd priodol** o'r ddau ddull. Dylid cynllunio asesiadau i ddarparu *strwythur* a *dilyniant cydlynol* o weithgareddau sy'n cefnogi myfyrwyr i ddatblygu'r wybodaeth, y sgiliau a'r ddealltwriaeth sydd eu hangen i gyflawni canlyniadau dysgu'r modiwl a'r rhaglen.

# Deallusrwydd Artiffisial Cynhyrchiol ac Asesu

Gan adlewyrchu'r datblygiadau mewn technoleg deallusrwydd artiffisial cynhyrchiol, mae'r brifysgol yn ceisio defnyddio dull sy'n cydbwyso'r canlynol:

* Cofleidio'r defnydd moesegol o ddeallusrwydd artiffisial cynhyrchiol o fewn addysg,
* Cynnal safonau academaidd ei rhaglenni,
* Annog natur agored ynghylch defnyddio deallusrwydd artiffisial cynhyrchiol.
* Pwysleisio cyfathrebu ynghylch gofynion asesu, a
* Rhoi eglurder i staff a myfyrwyr.

O ran y flwyddyn academaidd 2025/26, ac o fewn safbwynt cyffredinol lle **nad yw** defnyddio technoleg deallusrwydd artiffisial cynhyrchiol mewn dysgu, addysgu ac asesu yn waharddedig, bydd y brifysgol yn mabwysiadu dull categoreiddio ar gyfer asesiadau mewn perthynas â deallusrwydd artiffisial cynhyrchiol. Dangosir y dull hwn yn Nhabl 1.

Tabl 1: Categorïau deallusrwydd artiffisial cynhyrchiol ar gyfer asesu

|  |  |  |  |
| --- | --- | --- | --- |
| **Categori** | **Asesiadau Categori 1** | **Asesiadau Categori 2** | **Asesiadau Categori 3** |
| **Diffiniad** | Er y gellir defnyddio deallusrwydd artiffisial cynhyrchiol i baratoi ar gyfer yr asesiad, mae math a logisteg yr asesiad yn golygu nad yw'n bosibl i fyfyrwyr allu defnyddio technoleg deallusrwydd artiffisial cynhyrchiol yn ystod yr asesiad ei hun. | Gall myfyrwyr ddefnyddio deallusrwydd artiffisial cynhyrchiol i'w helpu i gwblhau'r asesiad, ond rhaid iddynt lynu wrth yr egwyddor arweiniol (gweler isod) a datgan a ydynt wedi'i ddefnyddio’r dechnoleg, a sut, gan ddefnyddio blaenddalen deallusrwydd artiffisial cynhyrchiol (Atodiad 1).  | Mae'r rhain wedi'u cynllunio fel bod rhaid i fyfyrwyr ddefnyddio deallusrwydd artiffisial cynhyrchiol fel rhan o'r gofynion asesu er mwyn cefnogi datblygiad sgiliau deallusrwydd artiffisial cynhyrchiol. Rhaid i fyfyrwyr ddatgan sut maent wedi defnyddio’r dechnoleg gan ddefnyddio'r flaenddalen deallusrwydd artiffisial cynhyrchiol (Atodiad 1).  |
| **Natur yr asesiad** | Asesu Dysgu | Asesu Dysgu a/neu Asesu ar gyfer Dysgu. | Asesu Dysgu a/neu Asesu ar gyfer Dysgu. |
| **Defnyddio Deallusrwydd Artiffisial Cynhyrchiol** | Nid yw wedi’i wahardd ond nid yw'n ymarferol ei ddefnyddio yn ystod yr asesiad | Nid yw wedi'i wahardd ond yn cael ei ddefnyddio'n foesegol wrth gwblhau asesiad. | Nid yw wedi’i wahardd ac mae’n angenrheidiol i'w ddefnyddio. |
| **Enghreifftiau** | Cyflwyniad yn y cnawd, cyfweliad neu viva voce wedi'i asesu, arholiad yn y cnawd, asesiad ymarferol, llyfr nodiadau labordy neu faes (yn dibynnu pryd y caiff ei gyflwyno), Arholiad Clinigol Strwythuredig Gwrthrychol, asesiad cyfoes yn y dosbarth. | Gwaith cwrs ysgrifenedig, gwaith cwrs sy'n cynnwys allbynnau creadigol, gwaith cwrs yn seiliedig ar weithgareddau profiadol, arholiadau i'w sefyll gartref/ar-lein. | Beirniadaeth o gynnwys a gynhyrchwyd gan ddeallusrwydd artiffisial cynhyrchiol, gwaith cwrs sy'n gofyn i chi ddefnyddio deallusrwydd artiffisial cynhyrchiol e.e. cynhyrchu arteffact.  |
| **Egwyddor Arweiniol** | Gellir defnyddio deallusrwydd artiffisial cynhyrchiol i baratoi ar gyfer yr asesiad, ond mae'r trefniadau asesu’n golygu na fydd yn bosibl ei ddefnyddio yn yr asesiad ei hun.  | Gellir defnyddio deallusrwydd artiffisial cynhyrchiol i helpu i gwblhau'r asesiad, fodd bynnag, dylai cynnwys sylfaenol y cyflwyniad (e.e., y mynegiant ysgrifenedig sylfaenol, dadleuon, dehongliadau, casgliadau ac ati) o unrhyw waith a gyflwynir i'w asesu fod yn waith y myfyriwr ei hun.  | Rhaid i ddyluniad yr asesiad sicrhau mynediad cyfartal at ddeallusrwydd artiffisial cynhyrchiol gyda meini prawf asesu’n canolbwyntio ar effeithiolrwydd defnydd. |

# Canllawiau ar asesu a chategorïau asesu

1. Ar gyfer pob asesiad, rhaid i staff **gyfathrebu’r** categori asesu i fyfyrwyr drwy'r Cyfarwyddyd Asesu ynghyd â'r safbwynt perthnasol a'r egwyddor arweiniol ar ddefnyddio deallusrwydd artiffisial cynhyrchiol.
	1. Gall y gofynion ar gyfer rhaglenni penodol sydd wedi’u hachredu’n broffesiynol gynnwys cyfyngiad ar ddefnyddio technoleg deallusrwydd artiffisial cynhyrchiol mewn (rhai) asesiadau. Lle mae hyn yn wir, rhaid **cyfleu hyn yn glir i fyfyrwyr** drwy roi arweiniad clir ar ddisgwyliadau.
2. Ar gyfer asesiadau Categori 1, ystyriwch ddefnyddio ffurfiau o asesu sy'n galluogi myfyrwyr i ddangos eu gwybodaeth a'u sgiliau pwnc mewn fformat yn y cnawd/yn y dosbarth.
	1. Ystyrir ei bod yn arfer da i **beidio** â throi at arholiadau yn y cnawd yn unig yn ddiofyn.
	2. Gellir defnyddio arholiadau wyneb yn wyneb fel rhan o gyfres o ddulliau asesu. Fodd bynnag, ystyriwch ddulliau arholiadau wyneb yn wyneb sy'n mynd y tu hwnt i fformatau llyfr caeedig.
3. Ar gyfer asesiadau Categori 2 a 3, dylid hysbysu myfyrwyr bod yn rhaid iddynt lenwi'r flaenddalen deallusrwydd artiffisial cynhyrchiol i ddarparu **datganiad agored a gonest** o'i ddefnydd. Rhaid sicrhau bod copi o’r flaenddalen ar gael yn nogfennaeth yr asesiad ar Blackboard.
	1. **Ni ddylid** cosbi unrhyw un am fethu â chyflwyno blaenddalen deallusrwydd artiffisial cynhyrchiol. Bydd hyn yn cael ei adolygu dros y blynyddoedd academaidd dilynol.
	2. Pe bai myfyriwr yn methu â chyflwyno'r flaenddalen deallusrwydd artiffisial cynhyrchiol, dylid ei atgoffa yn ei adborth ar yr asesiad o'r angen i wneud hynny mewn asesiadau yn y dyfodol.
4. O ran asesiadau Categori 2, wrth **ddylunio neu adolygu asesiad**, dylai staff redeg drafft o'r cyfarwyddiadau drwy offeryn deallusrwydd artiffisial cynhyrchiol i fesur pa mor hawdd y gellid cwblhau'r asesiad gan ddefnyddio deallusrwydd artiffisial cynhyrchiol yn unig. Yn seiliedig ar y canlyniadau, dylai staff addasu dyluniad yr asesiad yn briodol.
	1. Mae nifer o ganllawiau ynghylch deallusrwydd artiffisial cynhyrchiol a dylunio asesiadau ar gael, ac mae’r [adnodd](https://www.kcl.ac.uk/about/strategy/learning-and-teaching/ai-guidance/approaches-to-assessment) hwn yn un enghraifft.
5. Er nad yw'r brifysgol yn gwahardd defnyddio deallusrwydd artiffisial cynhyrchiol, o ran asesiadau Categori 2, mae potensial i'w ddefnydd fynd yn groes i [Weithdrefn Uniondeb Academaidd](https://my.bangor.ac.uk/regulations/procs/documents/BUProc05-2019v3.3.pdf) Prifysgol Bangor drwy dorri gofynion gonestrwydd a thrwy gynrychioli gweithred sy'n dod o dan y diffiniad cyffredinol o gamymddwyn academaidd”. Er enghraifft, trwy ddefnyddio’r dechnoleg y tu hwnt i'r hyn a ddatganwyd ar y flaenddalen deallusrwydd artiffisial cynhyrchiol. At hyn, gall hefyd gyfrif fel achosion o lên-ladrad, twyllo dan gontract a/neu ddefnyddio melin draethodau.
6. Dylai **Cyfarwyddwyr Addysgu a Dysgu Ysgolion**, gan weithio gyda’u **Swyddogion Asesu a/neu Swyddog Uniondeb Academaidd priodol**, ddarparu trosolwg priodol o'r broses hon o fewn eu hysgolion er mwyn sicrhau bod gwybodaeth yn eglur a chyson.

# Defnydd Gen-AI ar gyfer marcio

Lle mae marcio yn gofyn am gymhwyso barn academaidd weithredol ar gynnwys asesu (e.e. marcio gwaith ysgrifenedig estynedig, cyflwyniadau, allbynnau creadigol), ni ddylid defnyddio Gen-AI.

Gall defnyddio Gen-AI, fel y'i ceir mewn meddalwedd a gynhelir gan Brifysgol Bangor (e.e. Blackboard), fod yn briodol ar gyfer asesiad amlddewis. Fodd bynnag, dim ond at y diben hwn y dylai staff ddefnyddio neu uwchlwytho asesiad o'r fath i feddalwedd a gynhelir gan y Brifysgol. Mae hyn er mwyn sicrhau cydymffurfiaeth â Rheoliad Diogelu Data Cyffredinol y DU.

# Defnydd Gen-AI ar gyfer adborth

Mae'r safbwynt uchod yn wahanol i ddefnyddio Gen-AI i gasglu a/neu fireinio adborth asesu (e.e. adborth llais i destun neu adborth grŵp), gan gynnwys ei ddefnyddio fel technoleg gynorthwyol at y diben hwn. Gall hyn fod yn briodol ac fe'i caniateir. Lle mae angen uwchlwytho gwaith myfyriwr i feddalwedd Gen-AI ar gyfer y gweithgaredd hwn, dim ond meddalwedd a gynhelir gan Brifysgol Bangor y dylai staff ei ddefnyddio at y diben hwn (e.e. Blackboard, Turnitin, Co-Pilot/Microsoft 365). Ym mhob achos, rhaid i unrhyw adborth a gefnogir gan Gen-AI gael ei adolygu a'i gadarnhau gan yr aelod staff sy'n gyfrifol am yr asesiad.

Os ydych chi'n ansicr ynghylch defnyddio Gen-AI ar gyfer marcio ac adborth, cysylltwch â Chyfarwyddwr Addysgu a Dysgu eich Ysgol.

Bydd y Brifysgol yn monitro datblygiad offer Gen-AI ar gyfer marcio ac adborth a bydd yn cadw'r safbwyntiau uchod dan adolygiad.

# Datblygu rhaglenni a deallusrwydd artiffisial cynhyrchiol

O fewn cyd-destun a fframwaith Project Trawsnewid Cwricwlwm y brifysgol, ac fel rhan o'r broses Sicrhau a Gwella Ansawdd flynyddol, dylai Ysgolion adfyfyrio ar sut mae eu rhaglenni'n cofleidio deallusrwydd artiffisial cynhyrchiol, sut mae sgiliau deallusrwydd artiffisial cynhyrchiol yn cael eu datblygu a'u cefnogi o fewn eu cwricwla, a'r gyfres o asesiadau (a chategori deallusrwydd artiffisial cynhyrchiol asesiadau) o fewn eu rhaglenni.

Dylid gwneud hyn yn unol â'r fframwaith a'r amserlenni ar gyfer newidiadau modiwl a nodir yn y Cod Ymarfer ar gyfer [Cymeradwyo, Monitro ac Adolygu Rhaglenni](https://my.bangor.ac.uk/regulations/regulations/documents/BUReg01-2023v1.1-2.pdf). **Cyfarwyddwyr Addysgu a Dysgu Ysgolion**, gan weithio (yn ôl yr angen) gyda'u **Swyddogion Asesu priodol** aDylai **Arweinwyr Rhaglenni ddarparu goruchwyliaeth briodol o'r broses hon yn eu hysgol.**

Bydd y Brifysgol yn monitro datblygiad offer canfod Gen-AI a bydd yn cadw'r safbwynt hwn dan adolygiad.

# Cyfeiriad

* European Universities Association (2023), Artificial intelligence tools and their responsible use in higher education learning and teaching, <https://eua.eu/downloads/publications/position_ai%20in%20lt.pdf>

# Atodiad 1: Blaenddalen Deallusrwydd Artiffisial Cynhyrchiol

Mae cwblhau a chyflwyno'r flaenddalen hon yn orfodol ar gyfer asesiadau Categori 2 a Chategori 3. Gellir defnyddio blaenddalennau/datganiadau ychwanegol sy’n ymwneud ag Uniondeb Academaidd hefyd.



**Deallusrwydd artiffisial cynhyrchiol mewn datganiad asesiad**

Rhif Myfyriwr 500:\_\_\_\_\_\_\_\_\_\_\_\_\_\_\_\_

Cod y Modiwl:\_\_\_\_\_\_\_\_\_\_\_\_\_\_\_\_\_\_\_\_\_\_

Asesiad:\_\_\_\_\_\_\_\_\_\_\_\_\_\_\_\_\_\_\_\_\_\_\_

Categori Deallusrwydd Artiffisial Cynhyrchiol yr Asesiad (gweler y Cyfarwyddyd Asesu): 2 neu 3 (dylech ddileu yn ôl yr angen)

Mae'r datganiad canlynol yn adlewyrchu fy nefnydd o ddeallusrwydd artiffisial cynhyrchiol o fewn yr asesiad hwn (dewiswch bob un sy'n berthnasol):

|  |  |
| --- | --- |
| **Disgrifiad o'r defnydd** | **Dewiswch (X)** |
| Nid yw deallusrwydd artiffisial cynhyrchiol wedi cael ei ddefnyddio o gwbl wrth gynhyrchu'r asesiad hwn |  |
| Defnyddiwyd deallusrwydd artiffisial cynhyrchiol mewn rôl gynorthwyol i ymchwilio i bynciau ac i ddarparu esboniadau. |  |
| Defnyddiwyd deallusrwydd artiffisial cynhyrchiol mewn rôl gynorthwyol i awgrymu ffynonellau gwybodaeth, e.e. cyhoeddiadau i'w darllen. |  |
| Defnyddiwyd deallusrwydd artiffisial cynhyrchiol mewn rôl gynorthwyol i grynhoi cynnwys cyhoeddiadau neu ffynonellau eraill. |  |
| Defnyddiwyd deallusrwydd artiffisial cynhyrchiol mewn rôl gynorthwyol i gynhyrchu amlinelliad neu strwythur drafft o'm hasesiad.Nodyn: ar gyfer asesiadau Categori 2, rhaid mai chi sy’n berchen ar gynnwys sylfaenol y cyflwyniad (e.e., y dadleuon, y dehongliadau, y casgliadau ac ati). |  |
| Defnyddiwyd deallusrwydd artiffisial cynhyrchiol mewn rôl gynorthwyol i wella sillafu, gramadeg, strwythur brawddegau a/neu eglurder mynegiant fy asesiad.Nodyn: ar gyfer asesiadau Categori 2, rhaid i'r mynegiant ysgrifenedig sylfaenol fod yn eich un chi eich hun. Felly, er y gall Gen-AI gywiro camgymeriadau, ni ddylai gynhyrchu'r cynnwys gwirioneddol. |  |
| Defnyddiwyd deallusrwydd artiffisial cynhyrchiol mewn rôl gynorthwyol i gyfieithu testun wrth gynhyrchu'r gwaith. |  |
| Defnyddiwyd deallusrwydd artiffisial cynhyrchiol mewn rôl gynorthwyol i ddadansoddi data a/neu gynhyrchu delweddiadau o ddata. |  |
| Defnyddiwyd deallusrwydd artiffisial cynhyrchiol mewn rôl gynorthwyol i helpu i gynhyrchu allbynnau creadigol e.e. celf, delweddaeth, ffilm, cerddoriaeth, ysgrifennu creadigol. |  |
| Defnyddiwyd deallusrwydd artiffisial cynhyrchiol mewn rôl gynorthwyol i fireinio cod cyfrifiadurol a/neu allbwn arall. |  |
| Defnyddiwyd deallusrwydd artiffisial cynhyrchiol mewn rôl gynorthwyol arall (disgrifiwch): |  |
| Defnyddiwyd deallusrwydd artiffisial cynhyrchiol yn llawn i gwblhau asesiad Categori 3 ac roedd y defnydd yn cydymffurfio â'r cyfarwyddiadau asesu a ddarparwyd. |  |

**Drwy ddefnyddio’r flaenddalen hon a nodi fy ID myfyriwr uchod, rwy’n datgan fy mod wedi darparu manylion gonest a chywir ynghylch fy nefnydd o ddeallusrwydd artiffisial cynhyrchiol yn yr asesiad hwn.**